[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.3.2007

SEC(2007) 302

A BIZOTTSÁG SZERVEZETI EGYSÉGEINEK MUNKADOKUMENTUMA

Kísérő dokumentum az Európai Gazdasági Közösséget létrehozó szerződés 79. cikke (3) bekezdésének végrehajtása keretében a fuvardíjakban és fuvarozási feltételek terén alkalmazott hátrányos megkülönböztetés megszüntetéséről szóló 11. rendelet és az élelmiszer-higiéniáról szóló 852/2004/EK európai parlamenti és tanácsi rendelet módosításáról szóló EURÓPAI PARLAMENTI ÉS TANÁCSI RENDELETRE vonatkozó javaslathoz Hatásvizsgálat összefoglalása (852/2004/EK rendelet – élelmiszer-higiénia – HACCP) {COM(2007) 90 végleges}{SEC(2007) 301}{SEC(2007) 303}{SEC(2007) 304}

A BIZOTTSÁG SZERVEZETI EGYSÉGEINEK MUNKADOKUMENTUMA

Kísérő dokumentum az Európai Gazdasági Közösséget létrehozó szerződés 79. cikke (3) bekezdésének végrehajtása keretében a fuvardíjakban és fuvarozási feltételek terén alkalmazott hátrányos megkülönböztetés megszüntetéséről szóló 11. rendelet és az élelmiszer-higiéniáról szóló 852/2004/EK európai parlamenti és tanácsi rendelet módosításáról szóló EURÓPAI PARLAMENTI ÉS TANÁCSI RENDELETRE vonatkozó javaslathoz Hatásvizsgálat összefoglalása (852/2004/EK rendelet – élelmiszer-higiénia – HACCP)

Összefoglaló

E hatásvizsgálatot kísérő javaslat az adminisztratív terhek csökkentésére vonatkozó széles körű fellépés része. Az élelmiszer-higiéniáról szóló 852/2004/EK rendelet előírja, hogy valamennyi élelmiszeripari-vállalkozó a HACCP alapelvein alapuló, állandó eljárást vagy eljárásokat vezet be, alkalmaz és tart fenn. A HACCP-eljárások végrehajtására vonatkozó kötelezettség helyes alkalmazása olyan multidiszciplináris csapatot igényel, amely képes például a veszélyt és a kritikus ellenőrzési pontokat felismerni, illetve kritikus határértékeket és nyomon követési eljárásokat felállítani a kritikus pontokon. E követelmények jelentős éves költséget (amely becslések szerint 220 000 000 EUR) jelentenek uniós szinten. Noha a nagyobb vállalkozásoknak e költségek kevésbé jelentősek lehetnek, hiszen az összköltségek csupán egy töredékrészét teszik ki, e követelmények sokszor rendkívül költségesek és terhesek a kisebb vállalkozások (kkv-k) számára.

Azon jelentős hatás miatt, amelyet a HACCP-követelmények szigorú alkalmazása gyakorolna a kkv-kra, illetve figyelembe véve azt, hogy egyes vállalkozások a 852/2004/EK rendelet összes egyéb követelményei alkalmazásával a higiéniai védelem ugyanolyan szintjét tudják biztosítani anélkül, hogy alkalmazniuk kellene a teljes HACCP-eljárásokat, valamint annak ellenére, hogy egy útmutató hangsúlyozza a HACCP-alapelvvel kapcsolatos rugalmasság mértékét, egyes vállalkozások számára szükség van az összes HACCP-követelmény alóli mentességre.

E kezdeményezés fő célja a nagyobb növekedést és több munkahelyet hirdető lisszaboni stratégiához történő hozzájárulás azáltal, hogy csökkenti az élelmiszer-ipari ágazatban működő kkv-k költségeit, amennyiben a higiéniai védelem megfelelő hasonló szintje fenntartható. A működési célkitűzés ebben az esetben annak biztosítása, hogy a tájékoztatási kötelezettség ne befolyásolja aránytalanul a vállalkozás mindennapi működését, és ne legyen aránytalanul költséges. Ennek érdekében a hatásvizsgálat három megoldási lehetőséget vett fontolóra:

1. lehetőség: a szakpolitika változatlanul hagyása

2. lehetőség: egyes vállalkozások mentesítése a HACCP-követelmények alól.

3. lehetőség: a HACCP-eljárások eltörlése valamennyi vállalkozás számára.

A 3. lehetőség azzal a veszéllyel jár, hogy nem teljesíti a szabványok fenntartására vonatkozó alapvető célkitűzést. Az 1. lehetőség nem változtatna a korábbi állapoton, azaz megmaradna a meglévő helyzettel kapcsolatos jogi bizonytalanság, és több tagállam kisebb vállalkozásainak továbbra is feleslegesen magas költségei lennének. A 2. lehetőség tűnik a legjobbnak, mivel a 852/2004/EK rendelet összes egyéb követelményei alkalmazásával ugyanolyan élelmiszer-higiéniai szintet biztosító, az élelmiszer-iparban működő egyes kisebb vállalkozások mentességét az adminisztratív terhek jelentős csökkentésével ötvözi. Hangsúlyozni kell, hogy a rendelkezésre álló bizonyítékok szerint az élelmiszer-ipari szabványok szintje nem csökkenne, így e becsült költségmegtakarításokat nem ellensúlyozzák máshol jelentkező egyéb kedvezőtlen hatások.